**A white background with red text

Description automatically generated**

**Јавни позив градовима, општинама и градским општинама у Републици Србији да се пријаве за доделу награда за допринос развоју свих облика приступачности на својој територији у 2023. години**

Заштитник грађана, у сарадњи са Сталном конференцијом градова и општина - Савезом градова и општина Србије, расписује јавни позив за доделу награда градовима, општинама и градским општинама у Републици Србији који су у 2023. години највише допринели развоју свих облика приступачности на својој територији.

1. **Уводне напомене**

Заштитник грађана, у сарадњи са Сталном конференцијом градова и општина - Савезом градова и општина Србије, додељује награду градовима, општинама и градским општинама који су у 2023. години највише допринели развоју свих облика приступачности на својој територији. На овај начин, Заштитник грађана жели да промовише примере добре праксе у области приступачности на локалном нивоу, као и да оствари бољу сарадњу са градовима и општинама у Републици Србији у циљу утврђивања стања у области приступачности и узрока због којих се не примењују у пуној мери прописи који гарантују права на приступачност јавних објеката, служби и услуга свим грађанима и грађанкама. Такође, ова иницијатива ће пружити значајне информације за формулисање препорука и планова за унапређивање приступачности у оквиру надлежности градова, општина и градских општина.

1. **Области унапређења приступачности у оквиру којих се додељује награда**

Градови и општине могу да подносе пријаве о својим активностима и иницијативама у једној или више наведених области:

а. За институционалну подршку унапређењу приступачности:

* + приоритизација питања приступачности кроз локална стратешка документа, акционе планове, издвајање средстава у општинском буџету и слично;
  + формирање радних тела на нивоу градова или општина која раде на побољшању приступачности;
  + именовање особе одговорне за побољшање приступачности у структури града или општине;
  + спровођење обука о приступачности за запослене у управи и јавним службама[[1]](#footnote-1)
  + издвајање средстава из буџета градова и општина или донације за реализацију препорука Интерресорне комисије намењене подршци детету и ученику са тешкоћама у развоју и инвалидитетом у контексту приступачности образовања (набавка асистивне технологије, адаптација школског окружења, прилагођавање и израда адекватних наставних материјала, ангажовање тумача за знаковни језик и сл.);
  + обезбеђивање превоза у складу са потребама корисника/ца;
  + иновације у јавном превозу (увођење савремених нископодних возила и информацијско прилагођавање стајалишта).

б. За активности и иницијативе правовременог планирања и уклањања препрека:

* + планирање изградње приступачног објекта;
  + реконструкција или адаптација објеката за јавну и приватну намену у циљу уклањања архитектонских баријера;
  + уклањање високих ивичњака и постављање звучних семафора на пешачким прелазима;
  + адаптирање општих паркинг места резервисаних за возила особа са инвалидитетом;
  + олакшавање самосталног кретања слепих особа (тактилне стазе, уградња сензора, звучне информације и сл);
  + прилагођавање радних места за особе са инвалидитетом.

ц. За активности и иницијативе уклањања информационо-комуникационих баријера:

* + запошљавање особа које користе знаковни језик у јавним службама;
  + прилагођавање интернет презентације у складу са препорукама Уредбе о ближим условима за израду и одржавање веб презентације органа[[2]](#footnote-2) и Смерница за израду веб презентација органа државне управе и јединица локалне самоуправе в.5.0;[[3]](#footnote-3)
  + коришћење информационих технологија у циљу превазилажења информационих баријера у раду јединице локалне самоуправе (виртуелна огласна табла општине, апликација за мобилне телефоне за особе са оштећењем вида, коришћење синтетизатора говора за превођење текста интернет презентације и слично);
  + прилагођавање постојећих или увођење нових услуга и сервиса који олакшавају комуникацију са грађанима, а посебно са особама са инвалидитетом (нпр. прилагођавање шалтера у комуналним службама, достављање докумената на кућну адресу, и слично);
  + опремање објеката како би се уклониле информационе баријере (визуелна комуникација, тактилне ознаке, индуктивне петље и слично);
  + увођење смс-а или другог алтернативног канала комуникације за хитне службе (полиција, хитна помоћ, ватрогасци).

**3. Критеријуми и поступак оцењивања**

Пријављене иницијативе ће разматрати и оцењивати конкурсна комисија коју ће чинити представници/е Заштитника грађана, Сталне конференције градова и општина и стручњаци и стручњакиње за приступачност. Приликом разматрања квалитета и оцењивања пријављених иницијатива о пријавама конкурсна комисија ће се руководити следећим критеријумима:

|  |  |
| --- | --- |
| Стратешко опредељење града/општине/градске општине | Највише 15 бодова |
| Постојање институционалних механизама | Највише 15 бодова |
| Партиципација (ниво укључености крајњих корисника и локалне заједнице) | Највише 20 бодова |
| Процена ефекта иницијативе на унапређење квалитета живота крајњих корисника, односно друштвене вредности иницијативе за заједницу; | Највише 30 бодова |
| Степен развијености ЈЛС – предност ће имати ЈЛС са нижим степеном развијености | Највише 5 бодова |
| Континуитет – постојање континуитета и посвећености за унапређење положаја особа са инвалидитетом и приступачности окружења | Највише 15 бодова |

Након анализе пријављених иницијатива и пратеће документације, конкурсна комисија ће сачинити коначну ранг листу и утврдити предлог Одлуке о наградама. Одлуку о добитнику награде/награда, донеће Заштитник грађана.

Уколико две или више иницијатива уђу у ужи избор за додељивање награде за приступачност, приликом одлучивања ће се нарочито ценити чињеница да ли је нека од њих добила награду за приступачност у претходне две године.

Иницијативе оних градова, општина и градских општина које су добиле награду за приступачност у претходне две године, уколико уђу у ужи избор за награду, могу, на основу предлога Одлуке о наградама Комисије, добити специјално признање за допринос развоју приступачности.

**4. Потребна документација**

Пријава мора да садржи:

* попуњен пријавни формулар, који се може преузети на интернет презентацији Заштитника грађана www.zastitnik.rs или лично у просторијама Стручне службе Заштитника грађана на доле наведеној адреси;
* опис иницијативе[[4]](#footnote-4) (или иницијатива), односно активности са којима се градови и општине пријављују за награду из области приступачности, са адресама спроведених иницијатива и другим детаљима које сматра релевантним (нпр. информација о томе да ли је иницијатива део неког стратешког плана који је усвојила општина и, ако да, ког);
* пратећу документацију (акте, уговоре, фотографије и др.) као доказ о спроведеним иницијативама, односно активностима на развоју приступачности у 2023. години.

**5. Календар догађаја**

Пријаве на конкурс се могу слати до **05. 04. 2024. године**. Конкурсна комисија ће разматрати пристигле пријаве током маја и јуна 2024. године. Разматрање подразумева спровођење свих потребних активности за оцену пристиглих пријава, укључујући и евентуалне посете подносиоцима пријава. Одлука Заштитника грађана о награђеним јединицама локалне самоуправе ће бити објављена на званичним интернет страницама Заштитника грађана и Сталне конференције градова и општина, док ће о датуму доделе награда учесници јавног позива бити накнадно обавештени.

**6. Контакт, имејл адресa и број телефона за питања и слање пријаве**

Пријаве, са пропратном документацијом, могу се доставити лично или путем поште на адресу: Заштитник грађана, Београд, Делиградска бр. 16, са назнаком „За јавни позив за доделу награда”, као и путем електронске поште на адресу [pristupacnost@ombudsman.rs](mailto:pristupacnost@ombudsman.rs) . За сва евентуална питања јединице локалне самоуправе се могу обратити Заштитнику грађана путем наведене електронске поште, или на број телефона 011/2068-180.

1. нпр. примена Закона о кретању уз помоћ пса водича ("Сл. гласник РС", бр. 29/2015) или примена Правилника о техничким стандардима планирања, пројектовања и изградњи објеката, којима се осигурава несметано кретање и приступ особама са инвалидитетом, деци и старим особама ("Сл. гласник РС", бр. 22/2015) [↑](#footnote-ref-1)
2. ,,Сл. гласник РС" бр. 104/18 [↑](#footnote-ref-2)
3. [Види текст смерница](https://www.google.rs/url?sa=t&rct=j&q=&esrc=s&source=web&cd=1&cad=rja&uact=8&ved=0ahUKEwiSlpi0-svRAhUDWhQKHe3XC14QFggYMAA&url=https%3A%2F%2Fwww.euprava.gov.rs%2FResourceManager%2FFileDownload.aspx%3FrId%3D41218%26rType%3D2&usg=AFQjCNEmDwRpiHhbvFp3pmBPwKUf7cV8_Q&sig2=f9GxclywHWsPEe_425iUqA&bvm=bv.144224172,d.bGg) http://www.deu.gov.rs/doc/Smernice\_5\_0.pdf. [↑](#footnote-ref-3)
4. Термин „Иницијатива” у контексту аплицирања за награду треба посматрати као шири појам, односно он може да обухвата све активности које је једна ЈЛС урадила у току претходне календарске године у области приступачности. [↑](#footnote-ref-4)